吉彬老二姪女繡普賢菩薩求贊
作者：釋曇華
朝代：宋

paragraphs: 吳門吉彬老，壽年可及百。
骨目清且癯，施爲有標格。
行步快如風，談笑氣不乏。
窮之無他術，一味好佛法。
每親善知識，言下究生殺。
家有二姪女，貞姿迥超拔。
自幼不茹葷，晨昏常燕默。
從容定中起，痛念十使結。
顯塵劫大願，運針發五色。
幻普賢妙身，應現四菩薩。
等十方虛空，皎若揭日月。
大哉白象王，羣狐悉彌滅。
當知妙殊勝，豈在別處設。
若從自己求，猶如病作熱。
如是名正觀，不爾是邪說。